ΚΑΝΟΝΙΣΜΟΣ (ΕΟΚ) αριθ. 1994/92 ΤΗΣ ΕΠΙΤΡΟΠΗΣ της 14ης Ιουλίου 1992 περί επιβολής προσωρινού δασμού αντιντάμπινγκ κατά τις εισαγωγές στην Κοινότητα εξωτερικών δακτυλίων ρουλεμάν με κωνικούς κυλίνδρους καταγωγής Ιαπωνίας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 7,

Μετά από διαβουλεύσεις στο πλαίσιο της συμβουλευτικής επιτροπής, όπως προβλέπεται από τον εν λόγω κανονισμό,

Εκτιμώντας ότι:

Α. ΔΙΑΔΙΚΑΣΙΑ

(1) Το Σεπτέμβριο 1990, η Επιτροπή έλαβε γραπτή καταγγελία που υπέβαλε η Federation of European Bearing Manufacturers' Associations (Febma). Η παραγωγή των μελών αυτής της αντιπροσωπείας αντιπροσωπεύουν, κατά τους ισχυρισμούς, το μεγαλύτερο τμήμα της κοινοτικής παραγωγής του εν λόγω προϊόντος.

(2) Η καταγγελία περιείχε αποδεικτικά στοιχεία ως προς την ύπαρξη πρακτικής ντάμπινγκ όσον αφορά τις εισαγωγές εξωτερικών δακτυλίων ρουλεμάν με κωνικούς κυλίνδρους καταγωγής Ιαπωνίας και για την προκύπτουσα σημαντική ζημία. Αυτά τα στοιχεία θεωρήθηκε ότι επαρκούν για να δικαιολογηθεί η έναρξη διαδικασίας.

(3) Η Επιτροπή, συνεπώς, ανήγγειλε, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων (2), την έναρξη διαδικασίας αντιντάμπινγκ σχετικά με τους εξωτερικούς δακτύλιους ρουλεμάν με κωνικούς κυλίνδρους καταγωγής Ιαπωνίας, που υπάγονται στον κωδικό ΣΟ ex 8482 99 00 και άρχισε έρευνα.

(4) Η Επιτροπή ενημέρωσε επίσημα όλους τους κοινοτικούς παραγωγούς, τους εισαγωγείς και τους ιάπωνες κατασκευαστές που είναι γνωστό ότι ενδιαφέρονται, τους αντιπροσώπους της εξάγουσας χώρας και τους καταγγέλλοντες. Δόθηκε η ευκαιρία σε όλα τα αμέσως ενδιαφερόμενα μέρη να γνωστοποιήσουν γραπτώς τις απόψεις τους και να ζητήσουν ακρόαση.

(5) Η Επιτροπή αναζήτησε και επαλήθευσε όλες τις πληροφορίες που έκρινε απαραίτητες για τον προκαταρκτικό προσδιορισμό και πραγματοποίησε έρευνες στις εγκαταστάσεις των ακόλουθων επιχειρήσεων:

α) κοινοτικοί παραγωγοί/συνδεδεμένες εταιρείες πωλήσεων:

- Γαλλία:

- SKF France SA, Clamart,

- Timken France, Colmar,

- Γερμανία:

- FAG Kugelfischer Georg Schaefer KGaA, Schweinfurt,

- SKF GmbH, Schweinfurt,

- Ηνωμένο Βασίλειο:

- British Timken, Duston,

- SKF (UK) Ltd, Luton-

β) παραγωγοί στην Ιαπωνία:

- Koyo Seiko Co. Ltd, Osaka,

- NTN Corporation, Osaka-

γ) εισαγωγείς στην Κοινότητα:

- Γαλλία:

- Koyo France SA, Argenteuil,

- NTN France SA, Schweighouse-sur-Moder,

- Γερμανία:

- Deutsche Koyo Waelzlager Verkaufs GmbH, Hamburg,

- NTN Waelzlager (Europa) GmbH, Erkrath,

- Ηνωμένο Βασίλειο:

- Koyo (UK) Ltd, Milton Keynes,

- NTN (UK) Ltd, Lichfield.

(6) Η έρευνα για την πρακτική ντάμπινγκ κάλυψε την περίοδο από 1ης Ιανουαρίου έως 31 Δεκεμβρίου 1990 ("περίοδος έρευνας").

Β. ΥΠΟ ΕΞΕΤΑΣΗ ΠΡΟΪΟΝ, ΟΜΟΕΙΔΕΣ ΠΡΟΪΟΝ

(7) Τα προϊόντα που αφορά η παρούσα διαδικασία είναι οι εξωτερικοί δακτύλιοι ρουλεμάν με κωνικούς κυλίνδρους. Στη βιομηχανία ρουλεμάν καλούνται κοινώς "TRB cups" και στο εξής αναφέρονται ως εξωτερικοί δακτύλιοι.

(8) Οι εξωτερικοί δακτύλιοι δεν έχουν ανεξάρτητη λειτουργία, αλλά είναι ένα από τα στοιχεία που περιλαμβάνουν τα ρουλεμάν με κωνικούς κυλίνδρους (π.χ. μαζί με τους εσωτερικούς δακτυλίους, τα στοιχεία και τους κλωβούς).

(9) Οι εξωτερικοί δακτύλιοι που πωλήθηκαν στην ιαπωνική αγορά είναι ομοειδείς από όλες τις απόψεις προς τα προϊόντα που εξάγει η Κοινότητα και που αποτελούν αντικείμενο της παρούσας διαδικασίας. Επιπλέον, οι εξωτερικοί δακτύλιοι που παράγουν οι κοινοτικοί κατασκευαστές είναι ομοειδείς προς τα υπό εξέταση προϊόντα.

Γ. ΝΤΑΜΠΙΝΓΚ

1. Γενικά

(10) Δεδομένων των διαφόρων μοντέλων εξωτερικών δακτυλίων που υπάρχουν, όλοι οι υπολογισμοί σχετικά με την πρακτική ντάμπινγκ βασίσθηκαν στα μοντέλα των δύο ενεχόμενων ιαπωνικών εταιρειών που παρουσιάζουν τις περισσότερες πωλήσεις στην Κοινότητα. Αυτά τα μοντέλα αντιπροσωπεύουν τουλάχιστον το 80 % του συνολικού αριθμού τεμαχίων που εξήχθησαν από αυτές τις εταιρείες στην Κοινότητα. Από άποψη αξίας, αντιπροσωπεύουν πλέον του 75 % των εξαγωγών εξωτερικών δακτυλίων καθεμίας από τις εταιρείες.

(11) Οι πελάτες για τους εξωτερικούς δακτυλίους στην Κοινότητα ανήκουν σε δύο διαφορετικές κατηγορίες (και τα δίκτυα πωλήσεων), ήτοι στις επιχειρήσεις παραγωγής βιομηχανικών προϊόντων που ενσωματώνουν τους εξωτερικούς δακτυλίους στα δικά τους προϊόντα και στους διανομείς που προμηθεύουν εξωτερικούς δακτυλίους για χρήση ως ανταλλακτικά.

(12) Κατά τη διάρκεια της έρευνας διαπιστώθηκε ότι οι πωλήσεις από τους ιάπωνες παραγωγούς στην εσωτερική αγορά τους πραγματοποιήθηκαν σχεδόν αποκλειστικά προς επιχειρήσεις παραγωγής βιομηχανικών προϊόντων. Συνεπώς, οι υπολογισμοί της Επιτροπής σχετικά με την πρακτική ντάμπινγκ αφορούν μόνο αυτές τις πωλήσεις.

2. Κανονική αξία

(13) Η κανονική αξία υπολογίσθηκε με βάση το σταθμισμένο μέσο όρο της καθαρής τιμής των εγχωρίων πωλήσεων (δηλαδή αφού αφαιρεθούν όλες οι μειώσεις, εκπτώσεις, φόροι κ.λπ.) στον πρώτο ανεξάρτητο πελάτη στην Ιαπωνία για κάθε τύπο εξωτερικού δακτυλίου που λήφθηκε υπόψη εφόσον:

- ο σταθμικός μέσος όρος της καθαρής τιμής των εγχωρίων πωλήσεων γι' αυτόν τον τύπο προϊόντος (οι συναλλαγές με απώλεια αντιπροσωπεύουν μικρό ποσοστό όλων των συναλλαγών) υπερέβαινε το κόστος παραγωγής συμπεριλαμβανομένων των εξόδων πωλήσεως, των γενικών και άλλων διοικητικών εξόδων και

- ο όγκος των εγχωρίων πωλήσεων ήταν ισοδύναμος με τουλάχιστον 5 % του όγκου εξαγωγών στην Κοινότητα του εν λόγω τύπου προϊόντος.

(14) Στις περιπτώσεις που οι εγχώριες πωλήσεις συγκεκριμένου τύπου ήταν χαμηλότερες από 5 % της ποσότητας που εξήχθη στην Κοινότητα, εξετάσθηκε ένα μοντέλο που είναι, κατά τους ισχυρισμούς, συγκρίσιμο με το μοντέλο που εξήχθη. Διαπιστώθηκε, ωστόσο, ότι μολονότι τα μοντέλα που πρότειναν οι κατασκευαστές ως συγκρίσιμα ήταν πάντα ομοειδή από τεχνική άποψη όσον αφορά τις διαστάσεις, τις ανοχές κ.λπ., η ποιότητα των χρησιμοποιουμένων υλικών δεν ήταν πάντα η ίδια, ούτε είχαν υποστεί όλα την ίδια τελική επεξεργασία. Λόγω αυτών των διαφορών, που αντικατοπτρίζονται στις μεγάλες διακυμάνσεις των τιμών που διαπιστώθηκαν συχνά μεταξύ αυτών των μοντέλων, η Επιτροπή θεώρησε ότι αυτά τα μοντέλα δεν μπορούσαν να θεωρηθούν επαρκώς συγκρίσιμα ώστε να πραγματοποιηθούν οι κατάλληλες προσαρμογές για να ληφθούν υπόψη οι διαφορές των φυσικών χαρακτηριστικών.

(15) Στις περιπτώσεις αυτές, το κόστος παραγωγής του εξαγόμενου μοντέλου συν τα έξοδα πώλησης, τις γενικές και άλλες διοικητικές δαπάνες, μαζί με το κέρδος που πραγματοποίησε ο παραγωγός από τις αποδοτικές πωλήσεις του ομοειδούς προϊόντος στην εγχώρια αγορά που θεωρήθηκαν σε γενικές γραμμές αντιπροσωπευτικές, λήφθηκαν ως βάση για τον υπολογισμό της κανονικής αξίας σύμφωνα με το άρθρο 2 παράγραφος 3 στοιχείο β) σημείο ii) του κανονισμού (ΕΟΚ) αριθ. 2423/88.

(16) Η κανονική αξία κατασκευάστηκε επίσης στις περιπτώσεις που το ενεχόμενο εξαγόμενο μοντέλο είχε εγχώρια σταθμική καθαρή τιμή πωλήσεως χαμηλότερη από το κόστος παραγωγής συν τα έξοδα πώλησης, τις γενικές και άλλες διοικητικές δαπάνες. Στην προκειμένη περίπτωση, το κόστος παραγωγής συν τα έξοδα πώλησης και τις γενικές και άλλες διοικητικές δαπάνες, συν το κέρδος που πραγματοποίησε ο παραγωγός από τις αποδοτικές πωλήσεις του ομοειδούς προϊόντος στην εγχώρια αγορά, λήφθηκαν ως βάση για τον υπολογισμό της κανονικής αξίας σύμφωνα με το άρθρο 2 παράγραφος 2 στοιχείο β) σημείο ii) του κανονισμού (ΕΟΚ) αριθ. 2423/88.

3. Τιμή εξαγωγής

(17) Όσον αφορά τις πωλήσεις που πραγματοποίησαν οι ιάπωνες παραγωγοί στις θυγατρικές τους στην Κοινότητα, οι τιμές εξαγωγής των μοντέλων εξωτερικών δακτυλίων που λήφθηκαν υπόψη κατασκευάσθηκαν για κάθε συναλλαγή ξεχωριστά βάσει των τιμών μεταπώλησης στον πρώτο ανεξάρτητο αγοραστή στη Γαλλία, στη Γερμανία ή στο Ηνωμένο Βασίλειο, προσαρμοσμένων ώστε να λαμβάνονται υπόψη οι δαπάνες που μεσολάβησαν μεταξύ εισαγωγής και μεταπώλησης συν ένα λογικό κέρδος επί του κύκλου εργασιών της θυγατρικής. Στην προκειμένη περίπτωση, βάσει του υπολογισμού από την Επιτροπή της αποδοτικότητας του εν λόγω εμπορικού τομέα, θεωρήθηκε εύλογο περιθώριο κέρδους 6 %.

(18) Θεωρήθκε σκόπιμο να βασισθεί ο υπολογισμός των τιμών εξαγωγής μόνο στις πωλήσεις σε ανεξάρτητους πελάτες που αποτελούν επιχειρήσεις παραγωγής βιομηχανικών προϊόντων στη Γαλλία, στη Γερμανία ή στο Ηνωμένο Βασίλειο, δεδομένου ότι αυτές οι τρεις αγορές μαζί αντιπροσωπεύουν περίπου το 90 % όλων των ιαπωνικών μεταπωλήσεων στην Κοινότητα.

(19) Οι εξαγωγές που πραγματοποιήθηκαν άμεσα σε ανεξάρτητους πελάτες στην Κοινότητα διαπιστώθηκε ότι ήταν αμελητέες σε σύγκριση με το συνολικό όγκο εξαγωγών των ενεχόμενων εταιρειών και, συνεπώς, δεν λήφθηκαν υπόψη.

4. Σύγκριση

(20) Η σύγκριση των τιμών εξαγωγής και της κανονικής αξίας πραγματοποιήθηκε μόνο για τα μοντέλα εξωτερικών δακτυλίων που είναι όμοια, δηλαδή αυτά των οποίων οι προδιαγραφές και το επίπεδο ακρίβειας είναι το ίδιο.

(21) Πραγματοποιήθηκαν προσαρμογές προκειμένου να ληφθούν υπόψη τα έξοδα που σχετίζονται με τις πωλήσεις στην ιαπωνική εγχώρια αγορά, αλλά δεν έγινε προσαρμογή στις περιπτώσεις που δεν υπήρχαν ικανοποιητικά στοιχεία που να δείχνουν τον άμεσο σύνδεσμο μεταξύ αυτών των εξόδων των εν λόγω πωλήσεων.

(22) Όσον αφορά τις διαφορές, που ενδεχομένως υπάρχουν μεταξύ των φυσικών χαρακτηριστικών των εξωτερικών δακτυλίων που πωλήθηκαν στην Ιαπωνία και αυτών που πωλήθηκαν στην Κοινότητα, η Επιτροπή θεώρησε ότι αυτές οι διαφορές δεν επηρεάζουν τη σύγκριση των τιμών.

(23) Για κάθε συναλλαγή ξεχωριστά σε επίπεδο "εκ του εργοστασίου", οι τιμές εξαγωγής για κάθε μοντέλο εξωτερικών δακτυλίων συγκρίθηκαν με την κανονική αξία αυτού του μοντέλου.

5. Περιθώρια ντάμπινγκ

(24) Τα περιθώρια ντάμπινγκ για τις δύο ιαπωνικές εταιρείες υπολογίσθηκαν ως το συνολικό ποσό κατά το οποίο οι κανονικές αξίες υπερέβησαν τις τιμές εξαγωγής για όλους τους επιλεχθέντες τύπους προϊόντων.

(25) Σε εκατοστιαίο ποσοστό της συνολικής τιμής εξαγωγής cif όλων των τύπων προϊόντος που λήφθηκαν υπόψη, τα περιθώρια ντάμπινγκ που καθορίστηκαν είναι τα ακόλουθα:

- Koyo Seiko Co. Ltd 12,4

- NTN Corporation 6,0 %.

(26) Όσον αφορά τους παραγωγούς που ούτε απήντησαν στο ερωτηματολόγιο της Επιτροπής ούτε γνωστοποίησαν με άλλο τρόπο τις απόψεις τους, το περιθώριο ντάμπινγκ καθορίστηκε με βάση τα διαθέσιμα στοιχεία σύμφωνα με το άρθρο 7 παράγραφος 7 στοιχείο β) του κανονισμού (ΕΟΚ) αριθ. 2423/88. Δεδομένου ότι οι εταιρείες που συνεργάσθηκαν στην έρευνα καλύπτουν ουσιαστικά όλες τις εξαγωγές εξωτερικών δακτυλίων στην Κοινότητα, θεωρείται σκόπιμο να βασιστεί το περιθώριο ντάμπινγκ για αυτές τις έρευνες στα υψηλότρεα περιθώρια ντάμπινγκ που διαπιστώθηκαν, δηλαδή: 12,4 %.

Δ. ΖΗΜΙΑ

1. Γενικά

(27) Δεδομένου ότι ο κωδικός ΣΟ στον οποίο κατατάσσονται οι εξωτερικοί δακτύλιοι καλύπτει και άλλα προϊόντα εκτός από τα υπό εξέταση, δεν υπάρχουν ακριβείς επίσημες στατιστικές. Συνεπώς, τα στοιχεία της έρευνας της Επιτροπής για τη ζημία βασίζονται αναγκαστικά στα στοιχεία που υπέβαλαν οι κοινοτικοί παραγωγοί που συνεργάσθηκαν στην έρευνα και οι ιάπωνες κατασκευαστές.

(28) Επιπλέον, δεδομένου ότι οι ενδιαφερόμενοι είναι μόνο δύο κατασκευαστές, απέβη απαραίτητη, λόγω του εμπιστευτικού χαρακτήρα των στοιχείων, η χρησιμοποίηση δεικτών για ορισμένα στοιχεία που αναφέρονται στον παρόντα κανονισμό.

(29) Οι εταιρείες που υπέβαλαν την καταγγελία αντιπροσωπεύουν περίπου το 80 % της συνολικής κοινοτικής παραγωγής εξωτερικών δακτυλίων.

(30) Για τους σκοπούς του παρόντος κανονισμού, πρέπει επίσης να σημειωθεί ότι τα περισσότερα στοιχεία αφορούν τις αγορές της Γαλλίας, της Γερμανίας και του Ηνωμένου Βασιλείου, δεδομένου ότι από κοινού αντιπροσωπεύουν την πλειονότητα των κοινοτικών πωλήσεων εξωτερικών δακτυλίων που κατασκευάζονται στην Κοινότητα καθώς και αυτών που μεταπωλούνται από τους ιάπωνες κατασκευαστές στην Κοινότητα. Εντούτοις, οι πληροφορίες σχετικά με τον υπολογιζόμενο όγκο της αγοράς αφορούν όλες τις κοινοτικές αγορές.

2. Όγκος της κοινοτικής αγοράς και μερίδιο αγοράς των εισαγωγών που αποτελούν αντικείμενο ντάμπινγκ

(31) Όσον αφορά τον όγκο της αγοράς, η υπολογιζόμενη κατανάλωση εξωτερικών δακτυλίων στην Κοινότητα μειώθηκε κατά 11,5 % από το 1988 έως την περίοδο έρευνας.

(32) Εντούτοις, οι υπολογισθείσες εισαγωγές εξωτερικών δακτυλίων ιαπωνικής καταγωγής που αποτελούν αντικείμενο ντάμπινγκ αυξήθηκαν κατά 24 % από το 1988 έως την περίοδο έρευνας. Αυτή η εξέλιξη αντιπροσωπεύει αύξηση του μεριδίου αγοράς που κατέχουν αυτές οι εισαγωγές από 11,2 % το 1988 σε 14,3 % κατά την περίοδο έρευνας.

3. Πωλήσεις σε τιμές χαμηλότερες από τις κοινοτικές

(33) Όσον αφορά τις πωλήσεις σε τιμές χαμηλότερες από τις κοινοτικές, διαπιστώθηκε ότι κατά την περίοδο της έρευνας, οι εξωτερικοί δακτύλιοι που αποτέλεσαν αντικείμενο ντάμπινγκ, εισαγόμενοι από την Ιαπωνία και μεταπωλούμενοι στην αγορά της Κοινότητας, πωλήθηκαν, κατά μέσο όρο, σε τιμές υψηλότερες από αυτές των μοντέλων των κοινοτικών παραγωγών στο ίδιο εμπορικό επίπεδο κατά ποσοστό:

- Koyo Seiko Co. Ltd 9,4 %

- NTN Corporation 6,1 %.

4. Κατάσταση της κοινοτικής βιομηχανίας

α) Παραγωγή, παραγωγικό δυναμικό, ποσοστό χρησιμοποίησης και αποθέματα

(34) Η Επιτροπή, αναλύοντας τους σχετικούς οικονομικούς συντελεστές διαπίστωσε ότι η απόδοση των κοινοτικών παραγωγών παρουσίαζε διακυμάνσεις. Κατωτέρω αναφέρονται τα γενικά στοιχεία για την κοινοτική βιομηχανία:

(35) Ο όγκος παραγωγής των κοινοτικών παραγωγών είχε ως εξής:

1988 δείκτης = 100 1989 114 1990 109.

(36) Το παραγωγικό δυναμικό των κοινοτικών παραγωγών είχε ως εξής:

1988 δείκτης = 100 1989 109 1990 120.

(37) Η χρησιμοποίηση του παραγωγικού δυναμικού μειώθηκε ως εξής:

1988 97,9 % 1989 96,2 % 1990 89,1 %.

(38) Τα αποθέματα εξωτερικών δακτυλίων των κοινοτικών παραγωγών αυξήθηκαν κατά περίπου 13 % μεταξύ του 1988 και της περιόδου αναφοράς.

β) Πωλήσεις, τμήμα αγοράς και κέρδη

(39) Οι πωλήσεις εξωτερικών δακτυλίων (τεμάχια) των κοινοτικών παραγωγών στις αγορές της Γαλλίας, της Γερμανίας και του Ηνωμένου Βασιλείου μειώθηκαν ως εξής:

1988 δείκτης = 100 1989 96 1990 85.

(40) Όσον αφορά τις τιμές αυτών των πωλήσεων η μείωση είχε ως εξής:

1988 δείκτης = 100 1989 103 1990 95.

(41) Το μερίδιο αγοράς των κοινοτικών παραγωγών μειώθηκε επίσης από το 1988 έως την περίοδο έρευνας:

1988 88,8 % 1989 87,4 % 1990 85,7 %.

(42) Η Επιτροπή υπολόγισε ότι οι εξωτερικοί δακτύλιοι που πωλήθηκαν στη Γαλλία, στη Γερμανία και στο Ηνωμένο Βασίλειο και τους οποίους ανταγωνίζονται άμεσα τα μοντέλα τα οποία εξετάσθηκαν δειγματολειπτικά και των οποίων η πώληση αποτελεί αντικείμενο ντάμπινγκ, παρουσιάζουν απώλεια 14,2 % κατά την περίοδο έρευνας. Εάν εξετασθεί όμως η αποδοτικότητα όλων των τύπων του ομοειδούς προϊόντος που πωλήθηκε από τους κοινοτικούς παραγωγούς στις ίδιες αγορές, η απώλεια είναι 2,3 %. Συνεπώς, το επίπεδο απώλειας που υπέστη η κοινοτική βιομηχανία μπορεί να θεωρηθεί ως αποτέλεσμα του ανταγωνισμού τον οποίο υπέστησαν τα προϊόντα της από προϊόντα των οποίων η πώληση αποτελεί αντικείμενο ντάμπινγκ.

5. Συμπέρασμα

(43) Δεδομένης αυτής τη μη ικανοποιητικής χρηματοοικονομικής κατάστασης, καθώς και εξαιτίας της μειώσεως των πωλήσεων και των μεριδίων αγοράς των κοινοτικών παραγωγών, η Επιτροπή θεωρεί ότι η κοινοτική βιομηχανία υπέστη σημαντική ζημία.

Ε. ΛΟΓΟΙ ΖΗΜΙΑΣ

1. Επιπτώσεις των εισαγωγών που αποτελούν αντικείμενο ντάμπινγκ

(44) Δεδομένου ότι δεν υπάρχουν αισθητές ποιοτικές διαφορές μεταξύ των υπό εξέταση προϊόντων που έχουν παραχθεί είτε στην Κοινότητα είτε στην Ιαπωνία, ο ανταγωνισμός μεταξύ κοινοτικών παραγωγών και ιαπώνων κατασκευαστών βασίζεται κυρίως στις τιμές.

Οι πληροφορίες που υποβλήθηκαν στην Επιτροπή σχετικά με τους κυριότερους κατασκευαστές που είναι αγοραστές δείχνουν ότι αυτές οι εταιρείες διατηρούν τη δυνατότητα επιλογής των πηγών προμήθειας και πραγματοποιούν αγορές τόσο από κοινοτικές όσο και από ιαπωνικές πηγές. Δεδομένης αυτής της διαφανούς κατάστασης της αγοράς, οι τιμές των ιαπωνικών προϊόντων είχαν ως αποτέλεσμα τη συμπίεση των τιμών.

(45) Οι πωλήσεις σε τιμές χαμηλότερες από τις κοινοτικές που διαπιστώθηκαν κατά την παρούσα έρευνα καθώς και το γεγονός ότι ορισμένα μοντέλα κοινοτικής παραγωγής θίγονται ιδιαίτερα από τις εισαγωγές που αποτελούν αντικείμενο ντάμπινγκ, είχαν αρνητικό αποτέλεσμα στον τομέα της κοινοτικής βιομηχανίας ρουλεμάν. Πρέπει, ωστόσο, να σημειωθεί επίσης ότι σε ορισμένους άλλους τομείς της παραγωγής ρουλεμάν, όπου δεν ασκείται, κατά τα στοιχεία, πρακτική ντάμπινγκ εκ μέρους των ιαπωνικών εταιρειών (π.χ. κυλινδρικά, σφαιρικά ρουλεμάν, ρουλεμάν με βελονοειδή στοιχεία κ.λπ.), οι κοινοτικοί κατασκευαστές που παράγουν αυτόν τον τύπο προϊόντων πραγματοποιούν αποδοτικότερες εμπορικές συναλλαγές.

(46) Όπως ήδη αναφέρθηκε, η απώλεια που υπέστησαν οι κοινοτικοί παραγωγοί στις πωλήσεις εξωτερικών δακτυλίων του ιδίου τύπου με τα ιαπωνικά προϊόντα που αποτελούν αντικείμενο ντάμπινγκ είναι σημαντικά μεγαλύτερη από την απώλεια που σημειώθηκε γενικά.

2. Άλλες πιθανές αιτίες ζημίας

(47) Όσον αφορά τα αποτελέσματα των εισαγωγών εξωτερικών δακτυλίων καταγωγής άλλων τρίτων χωρών, προέκυψε από στοιχεία που υποβλήθηκαν στην Επιτροπή ότι οι εισαγωγές πραγματοποιήθηκαν σε μικρές ποσότητες και κυρίως από εταιρείες που συνδέονται με τους κοινοτικούς παραγωγούς (π.χ. μητρικές ή θυγατρικές εταιρείες). Συνεπώς, η Επιτροπή θεωρεί ότι οι εισαγωγές από άλλες τρίτες χώρες εκτός από την Ιαπωνία έχουν ελάχιστες ή και καθόλου επιπτώσεις στην έλλειψη αποδοτικότητας των κοινοτικών παραγωγών.

(48) Μολονότι η μείωση της κατανάλωσης μπορεί να είχε ορισμένα αρνητικά αποτελέσματα για τους κοινοτικούς παραγωγούς, αυτό δεν εξηγεί τα υψηλότερα επίπεδα απώλειας που σημειώθηκαν στις πωλήσεις εξωτερικών δακτυλίων που υπέστησαν ανταγωνισμό από τις εισαγωγές που αποτελούν αντικείμενο ντάμπινγκ, ούτε την αύξηση του μεριδίου αγοράς των ιαπώνων παραγωγών.

(49) Η Επιτροπή, αφού έλαβε υπόψη τους εν λόγω παράγοντες, συνεπέρανε ότι η ζημία που υπέστη η κοινοτική βιομηχανία, λαμβανόμενη ξεχωριστά από όλους τους άλλους παράγοντες, είναι σημαντική, και ότι υπάρχει αιτιώδεις συνάφεια μεταξύ της ζημίας που προκλήθηκε και των εισαγωγών από την Ιαπωνία που αποτελούν αντικείμενο ντάμπινγκ.

Ζ. ΚΟΙΝΟΤΙΚΟ ΣΥΜΦΕΡΟΝ

(50) Σε γενικές γραμμές, είναι προς το κοινοτικό συμφέρον να υπάρχει θεμιτός και λειτουργικός ανταγωνισμός, και στόχο των μέτρων στην προκειμένη περίπτωση συνιστά η διασφάλιση θεμιτού ανταγωνισμού. Η Επιτροπή, εξετάζοντας το κοινοτικό συμφέρον, έλαβε υπόψη τα συμπεράσματα της κοινοτικής βιομηχανίας, των χρήστων ρουλεμάν και των καταναλωτών του τελικού προϊόντος.

(51) Όσον αφορά τους αγοραστές στο βιομηχανικό τομέα, μπορεί να προβληθεί το επιχείρημα ότι ήταν δυνατόν να προσκομίσουν ορισμένο όφελος αγοράζοντας εξωτερικούς δακτυλίους σε χαμηλές τιμές λόγω πρακτικής ντάμπινγκ. Εντούτοις, για τους τελικούς καταναλωτές, αυτό το κέρδος ήταν ελάχιστο, δεδομένου ότι τα εν λόγω προϊόντα αντιπροσωπεύουν κανονικά μικρό ποσοστό της τελικής τιμής των περισσοτέρων τελικών προϊόντων. Μολονότι η επίδραση στην τιμή πώλησης του τελικού προϊόντος στον καταναλωτή ήταν αμελητέα, το κέρδος που εξασφαλίζουν τα μέτρα αντιντάμπινγκ στους παραγωγούς εξωτερικών δακτυλίων είναι σημαντικό.

(52) Αν δεν προστατευθεί η κοινοτική βιομηχανία από τον αθέμιτο ανταγωνισμό, τούτο πρόκειται να έχει ως αποτέλεσμα συνεχή επιδείνωση της κατάστασής της. Η Επιτροπή συνεπέρανε, συνεπώς ότι, λαμβανομένων υπόψη όλων των παραγόντων, το κοινοτικό συμφέρον έγκειται σαφώς στην παροχή προστασίας στη βιομηχανία ρουλεμάν κατά των αθέμιτων εισαγωγών, και προτείνει την εισαγωγή μέτρων αντιντάμπινγκ.

Η. ΠΡΟΣΩΡΙΝΟΣ ΔΑΣΜΟΣ

(53) Προκειμένου να εξουδετερωθεί η ζημία που υπέστησαν οι κοινοτικοί παραγωγοί, είναι απαραίτητο να παύσουν οι πωλήσεις σε τιμές χαμηλότερες από τις κοινοτικές όπως αναφέρεται στην αιτιολογική σκέψη 33. Επιπλέον, πρέπει να δοθεί η δυνατότητα σε αυτούς τους παραγωγούς να επιτύχουν αύξηση των τιμών, ούτως ώστε να εξουδετερώσουν τις απώλειες και να αποκομίσουν τα απαραίτητα έσοδα από τις πωλήσεις.

(54) Όσον αφορά την έλλειψη κέρδους και τα κατώτατα έσοδα από τις πωλήσεις, ο κλάδος της κοινοτικής βιομηχανίας θεώρησε ως απαραίτητο ελάχιστο όριο καθαρό κέρδος πριν από τη φορολόγηση ύψους 15 %. Δεδομένου όμως ότι πρόκειται για ήδη καθιερωμένο βιομηχανικό κλάδο, και λόγω του επιπέδου κέρδους που έχει επιτευχθεί κατά τα παρελθόντα έτη, αυτό το περιθώριο κέρδους δεν θεωρείται εύλογο.

(55) Η Επιτροπή είναι της γνώμης ότι, αφού ληφθεί υπόψη η ανάγκη χρηματοδότησης περαιτέρω επενδύσεων σε εγκαταστάσεις μεταποίησης έρευνας και ανάπτυξης πρέπει να χρησιμοποιηθεί ποσοστό κέρδους 8 % πριν από τη φορολόγηση ως βάση για τον υπολογισμό της ελλείψεως κέρδους στην προκειμένη περίπτωση.

(56) Η έλλειψη κέρδους των κοινοτικών παραγωγών εξωτερικών δακτυλίων που πωλούνται στην Κοινότητα ανέρχεται, συνεπώς, σε 10,3 %.

Όσον αφορά τον υπολογισμό του δασμού που είναι απαραίτητος για την εξουδετέρωση της ζημίας που υπέστη η κοινοτική βιομηχανία, η Επιτροπή έλαβε υπόψη τόσο την έλλειψη κέρδους όσο και το μεμονωμένο επίπεδο τιμής των ιαπώνων παραγωγών που πραγματοποιούν πωλήσεις σε τιμές χαμηλότερες από τις κοινοτικές.

(57) Τα περιθώρια ζημίας που καθορίστηκαν στη βάση αυτή είναι υψηλότερα από τα περιθώρια ντάμπινγκ που διαπιστώθηκαν και, ως εκ τούτου, ο δασμός αντιντάμπινγκ που πρόκειται να επιβληθεί πρέπει να αντιστοιχεί στο περιθώριο ντάμπινγκ που διαπιστώνεται για κάθε εταιρεία.

Συνεπώς, πρέπει να εφαρμοσθούν οι ακόλουθοι δασμοί αντιντάμπινγκ:

- Koyo Seiko Co. Ltd 12,4 %

- NTN Corporation 6,0 %.

(58) Το ποσοστό του δασμού αντιντάμπινγκ για τους εξωτερικούς δακτύλιους ρουλεμάν με κωνικούς κυλίνδρους καταγωγής Ιαπωνίας, που κατασκευάζονται από εταιρείες που δεν απαριθμούνται στην αιτιολογική σκέψη 57, πρέπει να καθοριστεί με βάση τα διαθέσιμα στοιχεία. Δεδομένου ότι οι εισαγωγές των δύο ενεχόμενων εταιρειών αντιπροσωπεύουν μεγάλο ποσοστό των συνολικών εισαγωγών στην Κοινότητα εξωτερικών δακτυλίων καταγωγής Ιαπωνίας, η Επιτροπή θεωρεί ότι το αποτέλεσμα της έρευνας της αποτελεί την καταλληλότερη βάση. Επομένως, το επίπεδο του δασμού που πρέπει να εφαρμοστεί για όλους τους άλλους ιάπωνες κατασκευαστές ανέρχεται σε 12,4 %.

(59) Είναι σκόπιμο να καθορισθεί προθεσμία εντός της οποίας τα ενδιαφερόμενα μέρη να μπορούν να γνωστοποιήσουν τις απόψεις τους και να ζητήσουν ακρόαση. Επιπλέον, πρέπει να αναφερθεί ότι όλα τα συμπεράσματα που συνάγονται για τους σκοπούς του παρόντος κανονισμού είναι προσωρινά και πιθανόν να χρειασθεί να επανεξετασθούν προκειμένου να επιβληθεί ο οριστικός δασμός που ενδέχεται να προτείνει η Επιτροπή,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Επιβάλλεται προσωρινός δασμός αντιντάμπινγκ στις εισαγωγές εξωτερικών δακτυλίων ρουλεμάν με κωνικούς κυλίνδρους καταγωγής Ιαπωνίας, που υπάγονται στον κωδικό ΣΟ ex 8482 99 00 (κωδικοί Taric 8482 99 00*11 και 8482 99 00*91).

2. Το ποσοστό του δασμού, που εφαρμόζεται στην καθαρή τιμή "ελεύθερο στα κοινοτικά σύνορα" πριν τον εκτελωνισμό είναι 12,4 % (πρόσθετος κωδικός Taric 8669), εξαιρουμένων των εισαγωγών προϊόντων που κατασκευάζονται από την επιχείρηση NTN Corporation, Τόκιο (πρόσθετος κωδικός Taric 8668), που είναι 6 %.

3. Εφαρμόζονται οι διατάξεις που ισχύουν για τους τελωνειακούς δασμούς.

4. Η θέση σε ελεύθερη κυκλοφορία στην Κοινότητα των προϊόντων που αναφέρονται στην παράγραφο 1 εξαρτάται από τη σύσταση εγγύησης, ισοδύναμης προς το ποσό του προσωρινού δασμού.

Άρθρο 2

Με την επιφύλαξη των διατάξεων του άρθρου 7 παράγραφος 4 στοιχεία β) και γ) του κανονισμού (ΕΟΚ) αριθ. 2423/88, τα ενδιαφερόμενα μέρη μπορούν να γνωστοποιήσουν γραπτώς τις απόψεις τους και να ζητήσουν ακρόαση από την Επιτροπή εντός ενός μηνός από την ημερομηνία ενάρξεως ισχύος του παρόντος κανονισμού.

Άρθρο 3

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Με την επιφύλαξη των άρθρων 11, 12 και 13 του κανονισμού (ΕΟΚ) αριθ. 2423/88, το άρθρο 1 του παρόντος κανονισμού εφαρμόζεται για περίοδο τεσσάρων μηνών, εκτός εάν το Συμβούλιο θεσπίσει οριστικά μέτρα πριν από τη λήξη της περιόδου αυτής. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 14 Ιουλίου 1992. Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 209 της 2. 8. 1988, σ. 1. (2) ΕΕ αριθ. C 2 της 4. 1. 1991, σ. 8.